**Νομοθεσία Ισολογισμού-Απολογισμού**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**1) Β.Δ. 195/1963 (Εκτελεστικό διάταγμα του Νόμου: 3881/1958)**

Β. ΔΙΑΤΑΓΜΑ ΥΠ’ ΑΡΙΘΜ. 195

«Περί τροποποιήσεως και συμπληρώσεως του από 13-9-59

Β.Δ. περί Οργανισμών Εγγείων Βελτιώσεων»

Έχοντες υπόψη: α) Τα άρθρα 10 παρ. 2, 15 παρ. 3, 16 παρ. 5 και 6 και 17 παρ. 5, του Ν.Δ. 3881/58, β) την υπ’ αριθμ. 39/14-12-62 γνωμοδό­τηση του Κεντρικού Γνωμοδοτικού Συμβουλίου Εγγειοβελτιωτικών Έρ­γων, γ) την υπ’ αριθμ. 68/1963 γνωμοδότηση του Συμβουλίου Επικρα­τείας, προτάσσει του Ημετέρου επί της Γεωργίας Υπουργού, απεφασίσα­μεν και διατάσσομεν:

Άρθρον 9.

Το άρθρον 34 του αυτού ως άνω Β.Δ. τροποποιείται και συμπληρού­ται ως ακολούθως:

«1. Η παράγραφος 1 αντικαθίσταται ως ακολούθως:

«Αι ετήσιαι απογραφαί, ο λογαριασμός αποτελεσμάτων χρήσεως, ο Ισολογισμός, ο Απολογισμός και ο Προϋπολογισμός, συντάσσονται εις το τέλος της χρήσεως ευθύνη του Διοικητικού Συμβουλίου και υποβάλ­λονται εις την οικείαν Περιφερειακήν Υπηρεσίαν Ε.Β., δι’ έλεγχον και επεξεργασίαν υπό ταύτης, επιστρέφονται δε εις τον Οργανισμόν εντός εί­κοσιν ημερών από της υποβολής με τας τυχόν τροποποιήσεις. Παρερχομέ­νης απράκτου της ως άνω προθεσμίας, το Διοικητικόν Συμ­βούλιον χωρεί εις την σύγκλησιν της τακτικής Γενικής Συνελεύσεως, της Περιφερεια­κής Υπηρεσίας θεωρουμένης ότι συναινεί. Αντίγραφα των υπό της Γενι­κής Συνελεύσεως εγκριθέντων, λογαριασμού αποτελεσμά­των χρήσεως, Απολογισμού, Ισολογισμού και Προϋπολογισμού, υποβάλ­λονται υπό του Τ.Ο.Ε.Β. εις την αρμοδίαν Εποπτείαν Ε.Β., την Περιφε­ρειακήν Διεύθυν­σιν Ε.Β. και την Κεντρικήν Υπηρεσίαν Υ.Ε.Β. Υπουρ­γείου Γεωργίας».

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**2) Καταστατικό του ΤΟΕΒ:**

**Άρθρο 16  
Δικαιοδοσία Γενικής Συνελεύσεως**

Η Γενική Συνέλευση έχει την ανώτερη εποπτεία, εκτός από τις περι­πτώσεις κατά τις οποίες τα δικαιώματά της αυτά περιορίζονται από το Νόμο.

Η Γενική Συνέλευση έχει την εξής δικαιοδοσία:

………………………………………………..

η.- Αποφασίζει για την έγκριση του ισολογισμού του περασμένου χρόνου και του προϋπολογισμού του νέου χρόνου, για τη χρησιμοποίηση του περισσεύματος ή την κάλυψη του ελλείμματος, για τον καθορισμό συμπληρωματικών εισφορών για τις εργασίες του Οργανισμού, για την απαλλαγή του Διοικητικού Συμβουλίου και του Ταμία από τις ευθύνες για τις εργασίες αυτών.

**Άρθρο 40**

**Απογραφή - Ισολογισμός - Προϋπολογισμός**

Οι ετήσιες απογραφές, ο λογαριασμός αποτελεσμάτων χρήσεως, ο Ι­σολογισμός, ο Απολογισμός και ο Προϋπολογισμός, συντάσσονται στο τέλος της χρήσεως με ευθύνη του Διοικητικού Συμβουλίου και υποβάλ­λονται στην οικεία υπηρεσία Ε.Β., για έλεγχο και επεξεργασία από αυτή, επιστρέφονται δε στον Οργανισμό μέσα σε είκοσι ημέρες από την ημε­ρομηνία της υποβολής τους με τις τυχόν τροποποιήσεις. Σε περίπτωση που παρέλθει άπρακτη η ως άνω ημερομηνία, το Διοικητικό Συμβούλιο προχωρεί στη σύγκληση της τακτικής Γενικής Συνελεύσεως, γιατί θεωρεί ότι η αρμόδια υπηρεσία Ε.Β. συμφωνεί. Αντίγραφα των εγκριθέντων από την Γενική Συνέλευση, λογαριασμού αποτελεσμάτων χρήσεων, απολογι­σμού, ισολογισμού και προϋπολογισμού, υποβάλλονται από τον Τ.Ο.Ε.Β. στην αρμόδια εποπτεία Ε.Β. στην Περιφερειακή Διεύθυνση Ε.Β. και στην Κεντρική Υπηρεσία Ε.Β. του υ­πουργείου Γεωργίας.

Κατά το πρώτο έτος της διαχειρίσεως και εφόσον η διαχείριση δεν υπερ­βαίνει τους έξι (6) μήνες, ο πρώτος ισολογισμός συντάσσεται με τη λήξη του επόμενου έτους.

Ο ισολογισμός κατατίθεται επτά (7) το λιγότερο ημέρες, πριν τη σύ­γκλιση της συνελεύσεως στο γραφείο του Οργανισμού, κάθε δε μέλος έ­χει το δικαίωμα να λαμβάνει γνώση αυτού.

Ο λογαριασμός αποτελεσμάτων χρήσεως πρέπει να περιέχει όλα τα έσοδα και έξοδα που έχουν γίνει κατά το διάστημα του χρόνου κατά τις διάφορες στη λογιστική υποδιαιρέσεις.

Στον ισολογισμό πρέπει να περιέχονται σε περίληψη:

1.- Το ενεργητικό, ήτοι:

α.- Τα μετρητά που υπάρχουν μέσα στο Ταμείο.

β.- Οι, στο όνομα και υπέρ του οργανισμού καταθέσεις.

γ.- Η αξία των υλικών, εργαλείων κινητών μηχανών, επίπλων και σκευών και άλλων, που χρησιμοποιούνται για την εκτέλεση των έργων, ειδών με ανάλογες αποσβέσεις, σύμφωνα με οδηγίες της ΥΕΒ.

δ.- Η αξία των ακινήτων, γηπέδων και οικοδομών, μετά απόσβεση επί των τελευταίων τουλάχιστον 5 τοις εκατό κάθε χρόνο.

ε.- Οι κατά των χρεωστών απαιτήσεις.

στ.- Αυτά που οφείλουν τα μέλη και που προέρχονται από τέλη και κάθε φύσεως εισφορές.

ζ.- Τα ποσά που δαπανήθηκαν αποκλειστικά και μόνο για κατασκευές κατά το χρόνο της χρήσεως μετά από ανάλογη απόσβεση το λιγότερο 5 τοις εκατό κάθε χρόνο.

η.- Οι υπέρ του Οργανισμού τόκοι που έχουν υπολογισθεί.

θ.- Κάθε άλλο στοιχείο του ενεργητικού.

2.- Το παθητικό, ήτοι:

α.- Οι τακτικές και έκτακτες εισφορές.

β.- Το αποθεματικό κεφάλαιο.

γ.- Τα διάφορα είδη δανείων που έχουν ληφθεί από τον Οργανισμό.

δ.- Τα χρέη στους πιστωτές.

ε.- Οι τόκοι που έχουν υπολογισθεί σε βάρος του Οργανισμού.

στ.- Κάθε άλλο στοιχείο του παθητικού.

Η διαφορά μεταξύ των σκελών του ενεργητικού και του παθητικού αποτελεί το θετικό ή το αρνητικό αποτέλεσμα της χρήσεως.

Κάθε δαπάνη που υπερβαίνει τον προϋπολογισμό που έχει εγκριθεί, χωρίς την έγκριση της ΥΕΒ βαρύνει τον Πρόεδρο και τον Ταμία του Ορ­γανισμού, καταλογίζεται δε από την αρμόδια υπηρεσία Ε.Β. ή την Γ.Δ.Ε.Β. του υπουργείου Γεωργίας και δια­τάσσεται η είσπραξη για λογα­ριασμό του Οργανισμού.

Ο προϋπολογισμός δύναται να τροποποιείται με απόφαση της Γενικής Συνελεύσεως, αφού εγκριθεί από την αρμόδια υπηρεσία Ε.Β.

**Άρθρο 41  
Διάθεση θετικού αποτελέσματος χρήσεως**

Το κάθε χρόνο θετικό αποτέλεσμα χρήσεως του Οργανισμού, μεταφέ­ρεται στο λογαριασμό Κεφάλαιο.

**Άρθρο 42  
Κατανομή αρνητικού αποτελέσματος χρήσεως**

Σε περίπτωση που σε οποιοδήποτε χρόνο προκύψει αρνητικό αποτέ­λεσμα, αυτό καλύπτεται εξ ολοκλήρου με εισφορές, που επιβάλλονται κατά την επόμενη χρήση.